भारतीय स्वामित्व वाली कंपनी दाना एयर का ये विमान राजधानी अबुजा से लागोस जा रहा था जब वो एक बहुमंजिली इमारत से टकराकर दुर्घटनाग्रस्त हो गया.समाचार एजेंसी रॉयटर्स ने अधिकारियों और प्रत्यक्षदर्शियों के हवाले से कहा है कि विमान लैंड करने की तैयारी में था जब वो एक रिहायशी इलाके मे मौजूद एक दो-मंजिला इमारत से टकरा गया.समाचार एजेंसी एएफपी ने आपदा प्रबंधन विभाग के एक अधिकारी के हवाले से कहा है कि दुर्घटना के कारण क्षतिग्रस्त हुई इमारत से 10 शवों को निकाला जा चुका है.स्थानीय समयानुसार रविवार दोपहर बाद हुई इस दुर्घटना के कारणों का अभी पता नहीं चला है.चश्मदीदों का कहना है कि दुर्घटना के फौरन बाद हवाई अड्डे के पास मौजूद इमारत के हर तरफ गहरा धुंआ छा गया था. उनका कहना था विमान बहुत नीचे उड़ान भर रहा था, और उसमें से बहुत तेज आवाज आ रही थी, जिसके बाद वो बिल्डिंग से टकरा गया और उससे आग की लपटें निकलने लगीं.नाइजेरिया के नागरिक उड्डयन विभाग के प्रमुख हैराल्ड डेमूरन ने समाचार एजेंसी एएफपी से कहा कि दाना एयरलाइंस का ये विमान अबूजा से लागोस जा रहा था और इसमें 153 लोग सवार थे.हालांकि समाचार एजेंसी रॉयटर्स ने राष्ट्रीय आपदा प्रबंधन एजेंसी के सूत्रों के हवाले से कहा है कि विमान में 147 लोग सवार थे.दुर्घटना स्थल के आसपास लोगों की भारी भीड़ जमा हो गई है. जहां कुछ लोग महज तमाशबीन हैं, कुछ अपने मोबाइलों से तस्वीरें खींच रहे हैं.बताया जा रहा है कि जिस जगह दुर्घटना हुई है वो झुग्गियों वाला इलाका है और अधिकांश घरों की छतें टिन की हैं.कहा जा रहा है कि विमान सीधे बिल्डिंग से नहीं टकराया बल्कि उसके नीचे का हिस्सा इमारत से जा टकराया.विमान पहले एक फर्नीचर की दुकान से टकराया और फिर पास की इमारतों में जा घुसा.विमान का आगे का हिस्सा पास की एक इमारत में जा घुसा है.नागरिक उड्डयन विभाग के अधिकारियों ने एएफपी से कहा है कि विमान का काकपिट रिकार्डर हासिल हो गया है और उसे पुलिस के हवाले कर दिया गया है.